

**LIETUVOS EDUKOLOGIJOS UNIVERSITETO**

**ALUMNŲ DRAUGIJA**

**2025-02-10. Nr. 165
SKUBUS**

Lietuvos Respublikos Prezidentui
JE Gerb. m. dr. Gitanui Nausėdai
Lietuvos Respublikos Vyriausybei
Ministrui pirmininkui Gerb. Gintautui Paluckui
Lietuvos Respublikos Švietimo, mokslo ir sporto ministerijai
Ministrei Gerb. p. Ramintai Popovienei
Lietuvos Respublikos socialinės apsaugos ir darbo ministerijai
Ministrei Gerb. p. Ingai Ruginienei
Užimtumo Tarnybai prie Lietuvos Respublikos socialinės apsaugos ir darbo ministerijos
Direktorei Gerb. p. Ingai Balnanosienei
Nacionaliniam visuomenės sveikatos centrui
Lietuvos pediatrų draugijai
Lietuvos Respublikos Seimo Švietimo ir kultūros komiteto nariams.
Lietuvos socialdemokratų partijos pirmininkei

Gerb. p. Vilijai Blinkevičiūtei
Lietuvos socialdemokratų partijos valdybai Tarybai ir prezidiumui

**DĖL ALYTAUS MIESTO SAVIVALDYBĖS ŠVIETIMO IR SPORTO SKYRIAUS INICIATYOS PERTVARKYTI ALYTAUS MIESTO SAVIVALDYBĖS BENDROJO UGDYMO MOKYKLŲ TINKLĄ, PANAIKINANT IKIMOKYLINIO UGDYMO ĮSTAIGŲ SAVARANKIŠKUMĄ**

Informuojame, kad Lietuvos edukologijos universiteto LEU Alumnų draugija gavo LEU absolventų laišką dėl įvykių Alytaus miesto savivaldybės švietimo įstaigose.

Norime priminti tai, kad Lietuvos edukologijos universitetas savo darbo laikotarpiu yra parengęs per 70 tūkstančių įvairių specialybių mokytojų, kurie dirba įvairiose Lietuvos švietimo mokslo ir sporto institucijose. Jie, nerasdami pagalbos savo darbovietėse, bando kreiptis į visuomenines organizacijas, jas informuodami apie padėtį Alytaus mieste. Tikimės, kad Lietuvos vadovus ir atsakingus už Lietuvos švietimą valstybės tarnautojus, asmenis, sudomins susidariusi situacija Alytuje, kuri pakankamai atspindi švietimo pertvarkos problemas, kada mes deklaruojame gerovės nepriklausomos valstybės kūrimą. Laukiame Jūsų motyvuotų atsakymų.

Žemiau pateikiame LEU absolventų gautą laišką.

Pagarbiai,
prof. dr. Antanas Kiveris – LEU Alumnų draugijos narys komunikacijai.

**Pagrindinė tinklo pertvarkos idėja yra ikimokyklinio ugdymo mokyklas jungti prie Bendrojo ugdymo mokyklų, paliekant šioms mokykloms skyrių statusą. Kodėl tai daroma? Pasak tinklo pertvarkos iniciatorių tai daroma:**

**1. Dėl mažėjančio gimstamumo mieste** - Alytaus mieste nuo 1995 m. jau yra uždaryta 10 Ikimokyklinio ugdymo įstaigų iš 25, kai tuo tarpu Bendrojo ugdymo mokyklų skaičius nesumažėjo. Visiškai natūralu, kad mokyklos liko tuščios ir nuolat kovoja dėl savo ateities. Šiuo metu mieste veikia progimnazijos, kuriose mokosi: 188, 340, 381, 466, 487 mokiniai. Joms išgyventi yra sunku ir Švietimo skyriaus darbuotojai rado išeitį - pernai iš lopšelių-darželių pradėtos iškeldinti priešmokyklinio ugdymo grupės, taip papildant mokiniais tuščius mokyklų pastatus. Šiemet šis veiksmas tęsiamas. Rezultatas - tuštėjantys darželiai. Mes, mokinių tėvai, labai nepatenkinti dėl galimybės rinktis priešmokyklinio ugdymo grupę darželiuose apribojimo. Mes manome, kad tėvai turi konstitucinę įstatyminę teisę rinktis priešmokyklinio ugdymo organizavimo būdą darželyje arba mokykloje. Ypatingai skaudžiai tai palies Specialiųjų ugdymo poreikių turinčius mokinius, nes jiems priešmokyklinio ugdymo grupę lankant Bendrojo ugdymo mokykloje, labai bloginamos ugdymosi sąlygos. Ir tai daroma šiandien, kai kalbame apie įtraukųjį ugdymą ir galimybių vaikams ugdytis pagal jų poreikius didinimą. Manome, kad sujungus Ikimokyklinio ugdymo su Bendrojo ugdymo įstaigas gimstamumas mieste tikrai nepadidės. Taigi, manome, kad reforma yra daroma dėl reformos.

**2. Dėl siekio pagerinti ugdymo kokybę.**

Vietinės radijo stoties organizuotoje diskusijoje Švietimo ir sporto skyriaus vedėja pripažino, kad ugdymo kokybė ikimokyklinio ugdymo įstaigose yra labai aukšta, kad vaikams sudaromos puikios sąlygos ugdytis pagal jų poreikius, kad darželiuose dirba nuostabūs pedagogai. Vadinasi, lūkestis yra tame, kad sujungus Ikimokyklinio ugdymo ir Bendrojo ugdymo mokyklas, aukšta ugdymo kokybė "lyg tai pereis" į Bendrojo ugdymo mokyklas. Bet Bendrojo ugdymo mokyklose ugdomi mokiniai nedemonstruoja tų aukštų ugdymosi rezultatų. Netikime, kad po tokio sujungimo, mokyklose besimokančių mokinių rodikliai šoktels. Kaip tik manome, kad padaugėjus ugdymo programų ir atsakomybė už kokybišką jų įgyvendinimą tik padidėja. Tikėtina, kad Bendrojo ugdymo mokyklų vadovų komandos susidurs su dar didesniais iššūkiais ir visą dėmesį nukreips į Bendrojo ugdymo mokyklų mokinių rezultatus. O Ikimokyklinio ugdymo skyriai liks paskutinėje vietoje ir todėl čia lauktinas rezultatų blogėjimas.

**3. Dėl "perteklinio" pareigybių skaičiaus.**

Ikimokyklinio ugdymo mokyklose vienam vaikui tenkančių darbuotojų skaičius visada yra ir bus didesnis nei Bendrojo ugdymo mokyklose. Taip yra dėl vaikų amžiaus specifikos. Be to, Alytaus mieste nuolat mažinami etatai būtent Ikimokyklinio ugdymo mokyklose ir yra labai nekorektiška kalbėti apie perteklinį etatų skaičių. Pernai metais garsiai skambėjo istorija, kai miesto savivaldybės taryba sumažino administracijos etatus būtent Ikimokyklinio ugdymo mokyklose. Jų manymu darželyje, kuriame veikia 12 grupių ir mokosi beveik 200 vaikų, maitinimui organizuoti pakanka 0,25 etato maitinimo organizavimo specialisto ir 0,5 etato raštinės administratoriaus. Palyginimui, tokio pat dydžio Ikimokyklinio ugdymo mokykloje Vilniuje dirba 4 etatais personalo daugiau nei Alytuje. Vadinasi, Alytaus mieste tuos būtinus darbus, kuriuos atlieka papildomai 4 žmonės Vilniaus mieste, dalinasi kiti darbuotojai. Bet Ikimokyklinėse ugdymo įstaigose visoje Lietuvoje darbo srautai yra vienodi. Žinoma, atsiranda noras, kad su 20 vaikų, kurių amžius yra 2-3 metai, dirbtų vienas mokytojas iki pietų. O kas po to? Čia tikriausiai aktualiausios yra direktorių pareigybės, kurios būtų sutaupytos sujungus minėtas mokyklas. Bet juk taip pat galima jungti dvi Bendrojo ugdymo mokyklas ir taupyti tą patį kiekį (6 vnt.) direktorių etatų. Lėšų sutaupytume dar daugiau, nes Bendrojo ugdymo mokyklų direktorių atlyginimai ženkliai didesni. Bet juk čia, veikiant taip šališkai ir dirbtinai reguliuojant mokinių srautus, darželiai pasidaro nereikalingais.

**4. Dėl miegamųjų grupių steigimo.**

Suprantamas noras gerinti sąlygas darželinukams, bet yra jungiami įvairūs darželiai, net ir tie, kuriose visos grupės turi miegamųjų patalpas. Taip pat teigiama, kad kimokyklinio ugdymo mokiniai galės laisviau naudotis Bendrojo ugdymo mokyklų patalpomis. Bet tai vyksta ir dabar, nes mokyklos, norėdamos pritraukti daugiau mokinių, nuolat kviečia tuos ikimokyklinio ugdymo mokinius į bendras veiklas. Dažnai mes, mokinių tėvai, net neketiname rinktis mokyklos, į kurią kvietinėjamos mokytojos su mūsų vaikais. Taip pat negalima užmiršti, kad skirtingi higienos pasai ir higienos reiklavimai taikomi skirtingoms įstaigoms.

**5. Dėl mokytojų Bendrojo ugdymo mokyklose trūkumo.**

Kaip žinia Ikimokyklino ugdymo pedagogas - Bendrojo ugdymo mokykloje nepadės, nes neturi teisės dirbti matematikos, fizikos ar chemijos mokytoju. Šiuo metu, jeigu bus priimtas sprendimas uždaryti ikimokyklinio ugdymo įstaigas, kaip savarankiškas įstaigas, apie 300 pedagogų ir apie 100 administracijos darbuotojų gaus atleidimo lapelius ir su jais turės būti sudaromos naujos darbo sutartys Bendrojo ugdymo mokykloje. Bet daliai pedagogų, darbuotojų yra ankstyvasis sentavės pensijos amžius ar jų amžiaus rodiklis perkopęs penktą dešimtį ir jie pagrįstai bijo likti be darbo, kadangi darbo rinkai tokio amžiaus specialistų beveik nereikia.

**6. Dėl sklandesnio perėjimo iš Ikimokyklinio ugdymo programos į pradinio ugdymo programą.**

 Kadangi vaikai mokysis atskiruose pastatuose, klaidinga būtų teigti, kad atsiras kažkokios emocinio saugumo sąlygos. Jei vaikams bus siūloma „bendradarbiauti“ su mokykla, perėjus į kitas, nepritaikytas patalpas (WC, aštrūs kampai, turėklai, visa kita infrostruktūra ir kita), jie susidurs su adaptacijos kitoje naujoje erdvėje periodu ir problemomis. Kaip bus sureguliuoti vaikų srautai, juk kalbame apie 1 - 3 meų vaikus. Niekas nepagalvoja apie tai, kad yra daug gimusių vaikų, kurie pagal amžių atitinka bendraamžius, tačiau dėl gimimo per anksti jų vystymosi ir motoriniai gebėjimai yra lėtesni. Manome, visą šią situaciją turi skubiai įvertinti Lietuvos gydytojai pediatrai, Lietuvos Respublikos sveikatos apsaugos ministerijos ir Nacionalinio visuomenės sveikatos centro specialistai.

**BENDRESNĖS PASTABOS.**

Kaip žinia, ikimokyklinio ir priešmokyklinio ugdymo programos finansavimas nenumato nemokamų neformaliojo švietimo būrelių. Tai nevyksta šiandien (taip teigia mokinių, pernai metais priverstinai patekusių į priešmokyklinio ugdymo klases mokyklose, tėvai), matyt, nevyks ir kitąmet. Atkreiptinas dėmesys, kad yra manipuliuojama skaičiais. Niekas iki šiol, praėjus visam laikotarpiui, kada bendruomenės gali svarstyti projektą, nežino kokie konkrečiai kokybiniai rodikliai bus pasiekti sujungus Ikimokyklinio ugdymo ir Bendrojo ugdymo mokyklas, kiek konkrečiai lėšų bus sutaupyta. Manome, kad Alytaus mieste yra iškilusi grėsmė Ikimokyklinio ugdymo įstaigų ateičiai. Eilę metų stebime tinklo pertvarkos eigą. Patirtis rodo, kad pradedama nuo jungimo, baigiama skyriaus likvidavimu. Viešai kalbama, kad logiška jungti Bendrojo ugdymo prie Bendrojo ugdymo arba Ikimokyklinio ugdymo prie Ikimokyklinio ugdymo, jei jau kitokių išeičių miesto vadovai nemato. Bet šios kalbos miesto vadovai vengia, teigdami, kad visi daug kalba, bet nieko nesiūlo. Tuo labiau, kad bus sutaupyti tie patys 6 vadovų etatai. Vadinasi, yra priežasčių atimti būtent Iikimokyklinių ugdymo mokyklų savarankiškumą. Kas gali paneigti, kad šis visas priverstinis "kraustymasis" yra tik pirmasis žingsnis link lopšelių-darželių pastatų, teritorijų panaudojimo ne švietimo reikmėms. Dalyje Alytaus mieste jau uždarytų ikimokyklinių ugdymo įstaigų, kurios kurį laiką buvo tuščios, užkaltais langais, apleistomis teritorijomis, dabar jau įsikūrė - savivaldybės administracija, hospisas, bažnyčia – laidojimo namai, muziejaus administracija, eksponatų saugyklos, eksponatų konservavimo ir restauravimo centras, įkurtos pradinės mokyklos (nepaisant to, kad yra tuščios progimnazijų patalpos), nevyriausybinės organizacijos, kitos patalpos parduotos ir jose jau įrenginėjami butai, kaip teigia žiniasklaida.

Panaikinus įstaigos kaip juridinio asmens savarankiškumą, jo jau nesugrąžinsi, prasideda negrįžtami procesai. Dabartinis plano projektas kritikuotinas. Jei dabar nebus sustabdytas Ikimokyklinio ugdymo mokyklų naikinimas ir prievartinis sąlygų jose bloginimas, Alytaus mieste negrįžtamai įsibėgės švietimo sistemos griūtis. Alytaus miesto Meras, kviesdamas investuotojus ir sugrįšti emigrantus į miestą, visada akcentuoja, kad Alytus šeimų miestas, puikios ikimokyklinio ugdymo įstaigos, nėra eilių į jas patekti kaip didmiesčiuose. Tikina, kad atstatys ikimokyklinio ugdymo įstaigas, kurios buvo uždarytos 1995 metais, sugrąžins lopšelinukų grupes, o esant poreikui ir vėl bus lopšeliai patiems mažiausiems, tačiau kaip matome visa tai tik kalbos, kadangi ikimokyklinių savarnkiškų ugdymo įstaigų Alytaus miesto savivaldybėje priėmus šiame rašte išdėstytus sprendimus nebeliks.

Pagrindiniai prašymai:

1. Sustabdyti šio pertvarkos plano įgyvendinimą (svarstymas miesto taryboje vyks kovo mėn.), paliekant Ikimokyklinio ugdymo įstaigas savarankiškomis įstaigomis. Apie likvidavimą ar jungimą kalbėti tik konkrečiu atveju, kai Ikimokyklinio ugdymo mokykla natūraliai mažėja ir nesurenka 80 ar 100 mokinių ribos.

2. Panaikinti Alytaus miesto savivaldybės tarybos sprendimą: Dėl Alytaus miesto savivaldybės bendrojo ugdymo mokyklų priešmokyklinio ugdymo grupių skaičiaus pagal vykdomą priešmokyklinio ugdymo programą 2025–2026 m. m. nustatymo (dokumentas pridedamas), suteikiant mokinių tėvams konstitucinę ir įstatyminę teisę rinktis įstaigą pagal įgyvendinamos priešmokyklinio ugdymo programos modelį. Tai numato ir Lietuvos Respublikos švietimo įstatymo 8 straipsnis.

Dokumentas apie 2021-2025 m. bendrojo plano projekto derinimo procedūras (pridedamas).

Pagarbiai,
Buvusio Lietuvos edukologijos universiteto
absolventai